Wag hou kop tydens gepoogde transitorooftog | Maroela Media
Die transitovoertuig wat geteiken is. Foto: ANA
Veiligheidswagte in die Oos-Kaap kon Maandagaand daarin slaag om 'n transitorooftog te fnuik ten spyte daarvan dat een van die bande van hul geldwa tydens die gepoogde rooftog stukkend geskiet is.
Kapt. Andre Beetge, woordvoerder van die polisie, het gesê die voorval het omstreeks 20:00 naby Nanaga gebeur terwyl die transitovoertuig van Grahamstad na Port Elizabeth op pad was.
"'n Silwer VW Polo het probeer om die transitovoertuig van voor af te dwing om stadiger te ry, terwyl 'n silwer Nissan NP300-bakkie met ongeveer nege gewapende verdagtes van agter en van die kant op die transitovoertuig losgebrand het," het Beetge gesê.
"Toe die bakkie naby die voertuig kom, het die bestuurder van die geldwa teen die bakkie gestamp. Die bestuurder van die bakkie het beheer oor die voertuig verloor en die bakkie het die pad verlaat." Volgens Beetge is dit onbekend of die insittendes in die bakkie van daar af te voet gevlug het of deur 'n ander voertuig opgelaai is.
Ondanks die feit dat een van die geldwa se voorste bande stukkend geskiet is, het die bestuurder daarin geslaag om beheer oor die voertuig te behou en tot by die Kinkelbos-polisiestasie te ry.
Die Nissan-bakkie wat deur die aanvallers gebruik is, is later deur die polisie langs die pad gevind en daar is op die voertuig beslag gelê. Volgens Beetge sal 'n forensiese en ballistiese ondersoek gedoen word.
Geen van die veiligheidswagte is beseer nie en die rowers kon nie daarin slaag om enige kontant te buit nie.
'Groot skok' ná onderwyser skielik sterf
Wonder wie het n lys van waar en wanneer hierdie mense hul werk gaan doen? Kan tog nie duimsuig geluk wees nie.
Gee vir daai wagte 'n verhoging! Hulle is nog van die betroubare soort.
baie goeie werk, goed kop gehou……
Weereens ñ G4S voertuig dit kan mos nie toeval wees nie!
Ek hoop die bestuurder van dié G4S voertuig kry 'n groot verhoging. Dit kon só maklik verkeerd gegaan het. Well done!!!!